Apstiprinu LĪVA VSB direktors D.Tunsts

2017. gada 19. decembris

**Sertifikācijas teorētisko zināšanu pārbaudes eksāmena norises kārtība un atbilžu izvērtēšanas kritēriji**

***Eksāmena mērķis –*** noskaidrot, vai pretendenta zināšanu līmenis ir pietiekams profesijas kods 3315 08 "Nekustamā īpašuma vērtētājs" uzdevumu veikšanai.

***Eksāmena norise*** – Pretendents izvēlas biļeti, kurā ir 70 (septiņdesmit) teorētiski testa jautājumi, kas pēc nejaušības principa ir izvēlēti no LĪVA VSB apstiprinātajiem jautājumiem, un 5 (pieci) individuāli risināmi uzdevumi, kas satur īpašuma vērtēšanas gadījuma aprakstu. Biļetēs iekļauto jautājumu saraksts un risināmo uzdevumu piemēri ir publicēti LĪVA mājas lapas sadaļā <http://vertetaji.lv/ieprieksejo-eksamenu-jautajumi-un-uzdevumi>.

Uz katru no biļetēs iekļautajiem testa jautājumiem pretendentam tiek piedāvāti 3 atbilžu varianti, no kuriem ir jāizvēlas pareizākā, atbilstošākā vai pilnīgākā atbilde. Uzdevumu risinājums paredz, ka pretendents, izmantojot sniegto izejas informāciju, aprēķina un pamato konkrētajam vērtēšanas gadījumam atbilstošu rezultātu.

Eksāmens notiek izmantojot datoru, bez piekļuves internetam. Katram pretendentam tiek piešķirts identifikācijas numurs, konkrētas personas dati eksaminētājiem nav zināmi. Pretendents atbildes uz eksāmena jautājumiem iesniedz aizlīmētā aploksnē, kas tālāk tiek nodota eksaminētājiem. Eksāmenam atvēlētais kopējais laiks ir 5 stundas.

***Eksaminētāji*** – zināšanu pārbaudes testa atbilžu pareizību konstatē eksaminācijas komisijas vadītājs, izmantojot īpašu datorprogrammu. Risināmo uzdevumu atbilžu pareizību izvērtē trīs eksaminētāji. Katrs eksaminētājs individuāli ar atbilstošu punktu skaitu novērtē atbildes, pēc tam vērtējumi tiek apkopoti un formulēts galīgais rezultāts.

***Eksāmena rezultātu izvērtēšanas kritēriji*** – Testa sadaļā maksimālais iegūstamo punktu skaits ir 70 (katra pareizā atbilde 1 punkts). Rezultātu pareizību nosaka īpaša datorprogramma bez cilvēcīgā faktora klātbūtnes.

Kopējais par uzdevumu risinājumu maksimāli iegūstamo punktu skaits 30 (katrs matemātiski pareizi atrisināts un risinājuma gaitu pietiekoši pamatots uzdevums sniedz 6 punktus). Atbilžu uz uzdevumiem izvērtēšanas kritēriji:

|  |  |
| --- | --- |
| **Kritērijs** | **Iegūstamo punktu skaits** |
| 1. Risinājums ir matemātiski pareizs un pietiekoši pamatots | 6 |
| 2. Risinājums ir matemātiski pareizs, risinājuma gaita nav pietiekoši pamatots | 4 - 5 |
| 3. Kļūda matemātiskajā risinājumā, risinājuma gaita ir pietiekoši pamatota | 2 - 3 |
| 4. Kļūda matemātiskajā risinājumā un risinājuma pamatojumā | 1 |
| 5. Atbilde uz uzdevumu nav sniegta | 0 |

Kopējais teorētisko zināšanu pārbaudes eksāmenā maksimālais iegūstamo punktu skaits 100. Eksāmens ir nokārtots, ja kopumā Pretendents ieguvis vismaz 75 punktus.